Hofuitspraak: Toerisme rasfonds onwettig verklaar - Solidariteit WêreldSolidariteit Wêreld
Tuis › Mediaverklarings › Hofuitspraak: Toerisme rasfonds onwettig verklaar
Die appèlhof in Bloemfontein het vandag in sy uitspraak verklaar dat die Departement van Toerisme se implimentering van swart ekonomiese bemagtig (SEB) as kriteria vir sy hulpfonds onwettig is. Solidariteit en AfriForum het dié kriteria van die departement in die hof teengestaan. Die uitspraak tesame met 'n kostebevel is teen die departement gelewer.
"Ons is verheug oor die uitspraak. Dit is 'n oorwinning vir elkeen in die toerismesektor wat as gevolg van die regering se implimentering van die Wet op Rampbestuur hulle inkomstes en ondernemings verloor het, maar vir wie die regering op grond van velkleur verwerp het. Solidariteit en AfriForum het volgehou dat die virus nie sy slagoffers op grond van velkleur kies nie en dat die regering nie die reg het om op hierdie kriteria te kies wie hy sal help nie. Ons kon hierdie growwe uitbuiting van mense in nood deur die regering net nie toelaat nie," sê Anton van der Bijl, hoof van regsake by Solidariteit.
Volgens regter Plasket het die minister van toerisme, 'n regsfout begaan en is sy nie wetlik verplig, soos sy aangevoer het, om fondse op grond van SEB-vereistes toe te ken nie. Die uitspraak van regter Plasket vervang die vorige uitspraak, wat op 6 April 2020 in die guns van die departement gelewer is. Solidariteit en AfriForum het teen die uitspraak geappelleer en die saak is elektronies op 25 Augustus aangehoor.
Die toerisme sektor het swaargekry onder die regering se drakoniese inperkingsmaatreëls en vir die regering om dan nog teen mense te wil diskrimineer gebaseer op hulle ras, wys net dat die Departement van Toerisme sy prioriteite in orde moet kry.
"Die hofuitspraak maak dit duidelik dat die minister 'n fout in haar interpretasie van die Wet gemaak het. Dit kan ook wees dat die minister se regsadviseurs onbenullig is, of dat sy het presies geweet wat sy doen en steeds gekies het om teenstrydig met die relevante wetgewing teen mense, gebaseer op hulle velkleur, te diskrimineer," sê Jacques Broodryk, AfriForum se veldtogbestuurder.
Lees die uitspraak hier: https://solidariteit.co.za/wp-content/uploads/2021/09/SOLIDARITY-JUDGMENT.pdf